作者:不詳
標題:封泰山樂章：豫和
內容:款泰壇，柴泰清。受天命，報天成。竦皇心，薦樂聲。志上達，歌下迎。億上帝，臨下庭。騎日月，陪列星。嘉祝信，大糦馨。澹神心，醉皇靈。相百辟，貢八荒。九歌敘，萬舞翔。肅振振，鏗皇皇。帝欣欣，福穰穰。高在上，道光明。物資始，德難名。承眷命，牧蒼生。寰宇謐，太階平。天道無親，至誠與鄰。山川遍禮，宮徵維新。玉帛非盛，聰明會真。正斯一德，通乎百神。饗帝饗親，維孝維聖。緝熙懿德，敷揚成命。華夷志同，笙鏞禮盛。明靈降止，感此誠敬。